Met dié fiets van hom het Koos Pienaar van Theunissen jare lank van die plaas af skool toe gery. Hy is ook op die fiets saam met skoolmaats van Theunissen af al die pad Oos-Londen toe vir ’n seevakansie. Die baadjie aan die kapstok was sy skoolbaadjie.
Sep de Bruÿn (93), oudprokureur van Kroonstad, was die oudste oudleerling op die reünie. Hy het sy Bybel saamgebring wat hy in 1934 met die verskyning van die eerste Afrikaanse Bybel hier by die skool persent gekry het.
Vir ’n beter onderwyser as Bonnet kon hulle nie vra nie. Hy het ’n hart vir kinders en vir die onderwys gehad, en hulle goed op die lewe voorberei – geestelik en akademies, het die oudleerlinge gesê.